ΓΡΑΠΤΗ ΕΡΩΤΗΣΗ E-2527/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Ευρωπαϊκή κτηνιατρική υπηρεσία

Η δραματική υπόθεση της τρελλής αγελάδας κατέδειξε την ανάγκη μιας Ευρωπαϊκής Κτηνιατρικής Υπηρεσίας εξαιρετικά αποτελεσματικής που θα έχει συγκεκριμένα καθήκοντα πέραν των συνολικών και γενικών.

Υπό αυτή την έννοια ζητείται από την Ευρωπαϊκή Επιτροπή η εν λόγω Κτηνιατρική Ευρωπαϊκή Υπηρεσία:

1. να εξασφαλίζει και να εγγυάται τους ελέγχους των ζώων και των προϊόντων ζωϊκής προέλευσης στα «σύνορα» ασκώντας τις δραστηριότητες αρμοδιότητας μεταξύ των κρατών μελών της Κοινότητας και μεταξύ των ιδίων και τρίτων χωρών 7

2. να εξαρτάται από τα υπουργεία υγείας κάθε κράτους μέλους της ΕΕ (και τούτο για λόγους ομοιομορφίας και σκοπιμότητας της αρμοδιότητας) 7

3. να προγραμματισθεί σε σχέση με τις ανάγκες της διασυνοριακής διακίνησης 7

4. να διαθέτει το κατάλληλο κτηνιατρικό προσωπικό 7

5. να έχει μια πραγματική θέση στον προϋπολογισμό του υπουργείου υγείας του κράτους μέλους το «ταμείο» του οποίου πρέπει να χρηματοδοτείται ετησίως από την ΕΕ υπό την προϋπόθεση ότι τα προαναφερθέντα γραφεία θα ασκούν δραστηριότητες που ενδιαφέρουν την ΕΕ και όχι μόνο το κράτος αποδοχής.

Απάντηση του κ. Fischler εξ ονόματος της Επιτροπής (8 Νοεμβρίου 1996)

Η καθημερινή εφαρμογή της κοινοτικής κτηνιατρικής νομοθεσίας, συμπεριλαμβανομένης της αποδοτικότητας των υγειονομικών ελέγχων σε ζώα και ζωϊκά προϊόντα από τρίτες χώρες στα εξωτερικά σύνορα της Κοινότητας, όπως και των εσωτερικών ελέγχων της υγείας των ζώων, των καλών συνθηκών διαβίωσής τους και της δημόσιας υγείας, παραμένουν αρμοδιότητες των αρχών των κρατών μελών. Για το λόγο αυτό, από τις αρχές αυτές εξαρτάται η διασφάλιση της σωστής οργάνωσης και χρηματοδότησης των κτηνιατρικών υπηρεσιών, προκειμένου οι εν λόγω υπηρεσίες να καθίστανται κατάλληλες για την εκτέλεση των παραπάνω καθηκόντων. Δε θα ήταν πρέπον να επιχειρήσει η Επιτροπή να επιβάλει λεπτομερείς κανόνες στα κράτη μέλη σχετικά με την οργάνωση αυτών των υπηρεσιών.

Ωστόσο, η Επιτροπή είναι αρμόδια να παρακολουθεί την εφαρμογή της κτηνιατρικής νομοθεσίας στα κράτη μέλη και σε τρίτες χώρες. Προς εκτέλεση αυτής της αρμοδιότητας, διενεργεί τακτικές επιθεωρήσεις στα κράτη μέλη, σε στενή συνεργασία με τις επίσημες κτηνιατρικές υπηρεσίες, με βάση τα πρότυπα για την υγεία των ζώων, τις καλές συνθήκες διαβίωσής τους και τη δημόσια υγεία, συμπεριλαμβανομένων τακτικών επισκέψεων σε συνοριακούς σταθμούς που διενεργούν επιθεωρήσεις. Επίσης, η Επιτροπή επιθεωρεί τακτικά τρίτες χώρες, από τις οποίες επιτρέπονται οι εισαγωγές ζώων ή ζωϊκών προϊόντων, έτσι ώστε να διασφαλίζεται η απόλυτη τήρηση των σχετικών κοινοτικών νομοθετικών κανόνων.

Η Επιτροπή είναι ενήμερη σχετικά με το ότι η ταχύτατη αύξηση των αρμοδιοτήτων της έχει μειώσει σημαντικά την ικανότητά της να εκτελεί το πλήρες φάσμα των καθηκόντων της. Σε αναγνώριση του παραπάνω γεγονότος, και με προοπτική εξασφάλισης του κατάλληλου προσωπικού και των οικονομικών πόρων για την εκτέλεση αυτών των αρμοδιοτήτων, υποβλήθηκε πρόσφατα στο Συμβούλιο πρόταση ((ΕΕ αριθ. C 239 της 17.08.1996. )) κανονισμού για τη δημιουργία ευρωπαϊκής υπηρεσίας κτηνιατρικής και φυτοϋγειονομικής επιθεώρησης. Η πρόταση προβλέπει τη δημιουργία μιας υπηρεσίας με ευρύ φάσμα αρμοδιοτήτων για τη διενέργεια ελέγχων και επιθεωρήσεων κατά τρόπο ώστε να εφαρμόζεται η κοινοτική κτηνιατρική και φυτοϋγειονομική νομοθεσία στα κράτη μέλη και τις τρίτες χώρες. Η δημιουργία της υπηρεσίας αυτής θα επιτρέψει, σύμφωνα με τη γνώμη της Επιτροπής, την αναγκαία αύξηση της αποδοτικότητας των προς υλοποίηση δραστηριοτήτων ενώ, παράλληλα, θα διασφαλίζει την αποτελεσματικότερη χρήση των λειτουργικών πόρων.